แนวโน้ม SET สดใส หลังกองทุนซื้อต่อเนื่อง – ลุ้นทะลุด่าน 1,596-1,606 จุด
นักวิเคราะห์ฯมอง "หุ้นไทย" เช้านี้ลุ้นขึ้นจากโมเมนตัมบวกหลังกองทุนซื้อ-เทคนิคลุ้นทะลุด่าน 1,596-1,606 หากผ่านได้สัญญาณดีในเดือนก.ค.และยังคาดหวังทำ Window Dressing จากแรงซื้อคืนหุ้นที่ร่วงไปมาก อีกทั้งมองกลุ่มส่งออกยังดีอยู่
30 มิ.ย. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้ยังมีโอกาสที่จะปรับตัวขึ้นได้ จากโมเมนตัมที่เป็นบวกหลังกองทุนในประเทศกลับมาซื้อ แม้นักลงทุนต่างชาติยังขายอยู่ ซึ่งในทางเทคนิคก็ลุ้นให้ทะลุแนว 1,596 จุดให้ได้ และจะมีแนวต้านถัดไปที่ 1,606 จุด ถ้าผ่านไปได้ทั้งสองแนวต้าน สัญญาณทางเทคนิคในเดือนหน้า (ก.ค.) จะดี แต่ถ้ายังคงแกว่งอยู่ในกรอบ 1,596-1,606 จุด เดือนหน้าทิศทางตลาดฯก็ยังเป็นแกว่งตัว ซึ่งวันนี้วันสุดท้ายของไตรมาส 2/64 ถ้าปิดสวยเดือนก.ค.ก็จะดี
นอกจากนี้ ยังมีความคาดหวังการทำ Window Dressing จากแรงซื้อคืนในหุ้นที่ได้ปรับตัวลงไปมาก อย่างหุ้นในกลุ่มค้าปลีก, ท่องเที่ยว, โรงแรม และมองว่าหุ้นในกลุ่มส่งออกจะยังดีอยู่ จากเศรษฐกิจสหรัฐฯที่ฟื้นตัวขึ้น
ทั้งนี้ ยังมีความเป็นห่วงการกลายพันธุ์ของโควิด ซึ่งอาเซียนจะดูแย่สุด จึงเชื่อว่า Fund Flow คงจะยังไม่เข้ามาแน่ ดังนั้นจะต้องพึ่งตัวเอง ซึ่งก็อาศัยประเด็นในประเทศแบบ Event play เล่นเก็งกำไรหุ้นขนาดเล็กกันไป พร้อมให้ติดตามดัชนีผู้จัดการฝ่ายจัดซื้อ (PMI) ภาคการผลิต และภาคบริการของจีน ซึ่งตลาดคาดว่าจะออกมาอ่อนลง และติดตามการ Rebalance ของ SET50 และ SET100 ซึ่งจะมีผลต่อหุ้น
ด้านตลาดหุ้นในภูมิภาคเอเชียเช้านี้เคลื่อนไหวในแดนบวกกันเป็นส่วนใหญ่ โดยเฉพาะประเทศขนาดใหญ่จะปรับตัวขึ้นจาก Fund Flow ที่ช่วยหนุนเศรษฐกิจฟื้นตัว พร้อมให้แนวรับ 1,580-1,570 จุด ส่วนแนวต้าน 1,596-1,606 จุด